BMW i4 – danske priser og tekniske detaljer

Den elektriske sedan BMW i4 bliver den fjerde elbil fra BMW, når den kommer til landet i starten af næste år. Allerede i marts løftede tyskerne sløret for designet, men både tekniske data og de danske priser blev fortsat holdt hemmelige. Indtil nu.

Bilen bliver lanceret i to forskellige modelvarianter. M50 har firehjulstræk, en samlet ydelse på 544 hk og en rækkevidde på op til 510 kilometer (WLTP). BMW i4 eDrive40 yder 340 hk med klassisk baghjulstræk og har en rækkevidde på op til hele 590 kilometer (WLTP). Priserne starter ved 469.900 kroner.

Bilen er baseret på en nydesignet karrosseriteknologi, der ifølge tyskerne er “præcist afstemt til modellen med blandt andet luftaffjedring på bagakslen samt ARB-teknologi til retningsstabilitet og reduktion af hjulspind som standard”. BMW i4 M50 har derudover som standard adaptiv M affjedring, variabel sportsstyring, M sportsbremser, M aerodynamikpakke og M specifikke fælge på op til 20 tommer.

BMW i4 er 4.785 mm lang, 1.852 mm bred og 1.448 mm høj. Akselafstanden er 2.856 mm. Bagagerummet er på 470 liter og kan, hvis bagsæderne lægges ned, udvides til 1.290 liter. Der kan tilvælges elektrisk anhængertræk, som må trække 1.600 kg.

Kabinen med det nye 27-tommer BMW Curved Display.

Indenfor i kabinen byder i4 på det nye BMW Curved Display på 27 tommer. Skærmen har anti-reflekterende glas, som sikrer nem aflæsning – også i solskin – og kan naturligvis individualiseres til ønsket layout.

Der er cirka 40 assistentsystemer tilgængelige i i4’eren. Som standard har bilen kollisionsadvarsel, hastighedsadvarsel, vognbaneassistent, parkeringssensor samt bakkamera. For at advare gående og cyklister har bilen som standard en modelspecifik og akustisk lydkulisse. BMW IconicSounds Electric er udviklet i samarbejde med den verdensberømte filmkomponist Hans Zimmer. Ved skift mellem f.eks. Comfort og Sport vil lyden også skifte, så den passer til den aktuelle kørsel.

| BMW i4 eDrive40 | BMW i4 M50
Rækkevidde (WLTP) | Op til 590 km | Op til 510 km
Ydelse | 250 kW / 340 hk | 400 kW / 544 hk
Moment | 430 Nm | 795 Nm
Acceleration 0-100 km/t | 5,7 sekunder | 3,9 sekunder
Tophastighed | 190 km/t | 225 km/t
Batteristørrelse (brutto/netto) | 83,9 / 80,7 kWh | 83,9 / 80,7 kWh
Hurtigladning (DC) | 210 kW | 210 kW
Hurtigladning DC 10-80% | 31 minutter | 31 minutter
Hjemmeopladning AC 11 kW, 0-100% | < 8,5 timer | < 8,5 timer
Pris i Danmark | 469.900 kr. | 563.200 kr.

Kilde: BMW

BMW i4 kan allerede nu reserveres hos de danske BMW forhandlere. Den kommer som nævnt til landet i starten af næste år.

BMW i4 – danske priser og tekniske detaljer